Мы махуэхэм
Бадзэуэгъуэм и 12, махуэку
ЦIыхухэр къызэрырашэкI кхъухьлъатэхэм я бортпроводникхэм я дунейпсо махуэщ
УФ-м щагъэлъапIэ Сурэттехым и махуэр
Белоруссием и налог IуэхущIапIэхэм я лэжьакIуэхэм я махуэщ
1590 гъэм Саратов къалэм и лъабжьэр ягъэтIылъащ.
1641 гъэм Астрахань хъаныдзэм Балъкъ и деж щригъэкIуэкIа зауэм хэкIуэдащ Къундет зэшхэр — Чэлимэтрэ Елдаррэ.
1783 гъэм Бытырбыху къыщызэIуахащ Театр Иныр, иужькIэ Мариинскэ цIэр зыфIащыжар.
1862 гъэм США-м и дзэм къулыкъу щызыщIэхэм хуагъэфащэ дамыгъэ нэхъ лъапIэ дыдэр — ЩIыхьым и Медалыр — ягъэуващ.
1916 гъэм Япэ дунейпсо зауэм химие Iэщэ — иприт газыр — къыщагъэсэбэпауэ щытащ. Инджылызхэмрэ франджыхэмрэ я дзэхэм я ебгъэрыкIуэныгъэр къызэпиудын мурадкIэ, дунейм зэи къыщымыхъуауэ, Германием химие Iэщэ Бельгием и къалэ Ипр деж къыщигъэсэбэпащ. Зауэр щекIуэкIа щIыпIэм и цIэр фIащауэ щытащ а щхъухь лIэужьыгъуэм.
1943 гъэм Прохоровкэ къуажэм деж щекIуэкIащ ЕтIуанэ дунейпсо зауэм щынэхъ гуащIэ дыдэу къалъыта, лъэныкъуитIми я танкхэр щызэпэщIэта зауэр.
1988 гъэм Нагорнэ Карабахым и областной советым унафэ къищтащ а щIыналъэр Азербайджаным къызэрыхэкIым теухуауэ.
1998 гъэм Франджым футболымкIэ и командэ къыхэхар апхуэдэ лъагапIэ зэи нэмысауэ, дуней псом и чемпион хъуащ. КIэух зэIущIэм ар Бразилием и командэм 3:0-у щытекIуат.
2009 гъэм Литвам и президенту Грибаускайте Даля хахащ, а къулыкъум цIыхубз нэхъапэм зэи темытауэ.
Чилим щыщ усакIуэ, Нобель и саугъэтыр зрата Нерудэ Паблэ (и цIэ дыдэр Рикардэ Элизер Нефтали Рейес Басуальтощ) къызэралъхурэ илъэси 114-рэ ирокъу.
УФ-м, КъБР-м щIыхь зиIэ я сурэтыщI ТхьэкIумашэ Михаил и ныбжьыр илъэс 91-рэ ирокъу.
УэрэджыIакIуэ цIэрыIуэ, СССР-м и цIыхубэ артисткэ Толкуновэ Валентинэ къызэралъхурэ илъэс 72-рэ ирокъу.
Сценарийхэр зытх, кинорежиссёр цIэрыIуэ, УФ-м и цIыхубэ артист Лунгин Павел и ныбжьыр илъэс 69-рэ ирокъу.
Социологие щIэныгъэхэм я доктор, АКъУ-м и профессор, Адыгэ Республикэм и Iэтащхьэу илъэс куэдкIэ лэжьа ТхьэкIушынэ Аслъэнджэрий и ныбжьыр илъэс 71-рэ ирокъу.
Дзюдо спорт лIэужьыгъуэмкIэ дунейм и чемпион Лъэцэр Хьэзрэт и ныбжьыр илъэс 60 ирокъу.
Урысей актёр, УФ-м и цIыхубэ артист Домогаров Александр и ныбжьыр илъэс 55-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 29 — 31-рэ, жэщым градус 22 — 23-рэ щыхъунущ.
Бадзэуэгъуэм и 13, мэрем
Къэзахъстаным шынагъуэншагъэмкIэ и органхэм я лэжьакIуэхэм я махуэщ
Черногорием и къэралыгъуэм и махуэщ. 1878 гъэм бадзэуэгъуэм и 13-м Черногориер къэралыгъуэ щхьэхуиту зэрыщытыр Берлин конгрессым къилъытащ. 1941 гъэм бадзэуэгъуэм и 13-м Черногорием къыщызэрыIэтащ фашизмэм, нацизмэм я бий цIыхубэр. А Iуэхугъуэхэрщ лъабжьэ хуэхъуар нобэ къэралым щагъэлъапIэ махуэшхуэм.
1697 гъэм Камчаткэ щIыналъэр Урысей къэралыгъуэм къыхыхьащ.
1728 гъэм урыс хыдзэлI Беринг Витус зекIуэ ежьащ. Камчаткэм и Iуфэм щыщIидзэри, абы ищхъэрэкIэ иунэтIащ. Америкэмрэ Азиемрэ яку псы дэжыпIэ зэриIэр Витус къыщихутар а экспедицэрщ. Нэхъ иужьыIуэкIэ абы Беринг и цIэр фIащауэ щытащ.
1830 гъэм Урысейм и император Николай Езанэм Iэ щIидзащ «IэщIагъэ щрагъэгъуэт еджапIэм теухуауэ» унафэм. Абы щыубзыхуар еджапIэ нэхъыщхьэ — иджыпсту Бауман Николай и цIэр зэрихьэу Москва дэт къэрал техническэ университетыр — къызэIухыным пыщIа Iуэхухэрт.
1882 гъэм Москварэ Петербургрэ япэ телефон станцхэм лэжьэн щыщIадзащ.
1908 гъэм Лондон IV гъэмахуэ Олимп джэгухэр къыщызэIуахащ. Абы япэ дыдэу цIыхубзхэри щызэпеуауэ щытащ.
1923 гъэм Лос-Анджелес пэмыжыжьэ Маунт-Ли бгы нэкIум «Голливуд» псалъэ цIэрыIуэр тратхащ.
1930 гъэм Монтевидео (Уругвай) къыщызэIуахащ футболымкIэ япэ дунейпсо чемпионатыр. Къэрал 13-м я командэ къыхэхахэр хэтащ абы. Уругвайр абы чемпион щыхъуат.
1944 гъэм советыдзэхэм Вильнюс къалэр нэмыцэ-фашист зэрыпхъуакIуэхэм къыIэщIагъэкIыжащ.
1955 гъэм СССР-м къыщыдэкIащ «Иностранная литература» журналым и япэ номерыр. Хэку зауэшхуэм ипэкIэ абы зэреджэу щытар «Интернациональная литература» жиIэущ.
1990 гъэм къызэрагъэпэщащ Урысей Федерацэм и Банк нэхъыщхьэр.
Театрымрэ киномрэ я актёр цIэрыIуэ Пуговкин Михаил къызэралъхурэ илъэс 95-рэ ирокъу.
Урысей актёр цIэрыIуэ, УФ-м и цIыхубэ артист Новиков Борис къызэралъхурэ илъэс 93-рэ ирокъу.
Хэку зауэшхуэм хахуэу хэта совет тхакIуэ цIэрыIуэ, РСФСР-м Горькэм и цIэр зэрихьэу щыIа Къэрал саугъэтыр зрата Пикуль Валентин къызэралъхурэ илъэс 90 ирокъу.
Адыгэ усакIуэ, тхакIуэ, журналист, «Адыгэ псалъэ» газетым жэуап зыхь и секретарым и къуэдзэу илъэс куэдкIэ лэжьа Брай Адэлбий къызэралъхурэ илъэс 81-рэ ирокъу.
СурэтыщI-график, Къэбэрдей-Балъкъэрым и цIыхубэ художник Пащт-Хъан Алим и ныбжьыр илъэс 46-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, уэшх тIэкIу къыщешхынущ. Хуабэр махуэм градус 26 — 27-рэ, жэщым градус 20 — 21-рэ щыхъунущ.
